钦定古今图书集成/明伦汇编/家范典/第081卷 > 《魏张揖博雅》 > 《蒙卦》
## 钦定古今图书集成/明伦汇编/家范典/第081卷 > 《魏张揖博雅》 > 《蒙卦》

六三：勿用取女，见金夫，不有躬，无攸利。

〈程传〉三以阴柔处蒙暗，不中不正，女之妄动者也。正应在上，不能远从，近见九二为群蒙之归，得时之盛，故舍其正应而从之，是女之“见金夫”也。女之从人，当由正礼。乃见人之多金，说而从之，不能保有其身者也，无所往而“利”矣。〈本义〉六三，阴柔不中不正，女之见“金夫”，而不能有其身之象也。占者遇之，则其取女必得。如是之人，无所利矣。《金夫》，盖以金赂己而挑之，若鲁秋胡之为者。〈大全〉朱子曰：六三说“勿用取女”者，大率阴爻又不中不正，合是一般无主宰底女人。“金夫”不必解做“刚夫。”云峰胡氏曰：诸爻皆说《蒙》，此爻别发一义，昧其所适，见利忘身，蒙不足以尽之，女一失身且如此，士而失身于所从，用之何利焉？隆山李氏曰：《屯》之六二，近初九之阳，而正应在五。然《震》之性，动而趋上，舍初而归五，故曰：“女子贞不字，十年乃字。”此女子之《屯》者也。《蒙》之六三，近九二之阳而正应在上，然坎之性，陷而趋下，舍上而从二，故曰：“勿用取女，见金，夫不有躬。”此女子之《蒙》者也。

《象》曰：“勿用取女”、行不顺也。

〈程传〉女之如此，其行邪僻不顺，不可取也。〈本义〉顺当作“慎”，盖顺、慎古字通用。《荀子》“顺墨”作“慎墨且行不慎”，于《经》意尤亲切，今当从之。